EU dagvaar AstraZeneca oor miljoene dosisse entstofAstraZeneca se Covid-19-entstof (Foto: Vano SHLAMOV / AFP) Die Europese Unie (EU) dagvaar die farmaseutiese reus AstraZeneca in ŉ poging om hom te dwing om voor Julie nóg 90 miljoen dosisse van sy Covid-19-entstof te lewer. “Ons wil hê die hof moet die maatskappy beveel om 90 miljoen bykomende dosisse te lewer, benewens die 30 miljoen wat reeds in die eerste kwartaal gelewer is,” het Stefan de Keersmaecker, woordvoerder van die Europese Kommissie, Dinsdag tydens ŉ mediakonferensie gesê. Maroela Media het vroeër berig die kommissie en die maatskappy is in ŉ stryd gewikkel oor ŉ groot tekort aan entstof wat inentingsveldtogte in die blok verhinder. Die kommissie het reeds twee keer dringende regstappe teen AstraZeneca gedoen weens beweerde kontrakbreuk deur die maatskappy. Volgens die EU bepaal die betrokke kontrak dat die Brits-Sweedse maatskappy 300 miljoen dosisse in die eerste helfte van die jaar aan die EU lewer. AstraZeneca hou egter vol hy word slegs verbind tot die “beste redelike poging” om dié teiken te bereik. Die maatskappy het intussen hersiene aflewerings aan die EU gebied. In plaas van 120 miljoen dosisse wat oorspronklik vir die eerste drie maande aan die EU belowe is, het die maatskappy 30 miljoen dosisse gelewer. Hy het verder beloof om 70 miljoen dosisse gedurende die tweede kwartaal te lewer. Dít nadat hy aanvanklik 180 miljoen dosisse sou lewer. ŉ EU-amptenaar met kennis van die aflewering van entstowwe het aan AFP gesê dat AstraZeneca se huidige aflewering van tien miljoen dosisse per maand selfs minder is as die verminderde skedule. Volgens De Keersmaecker het die regsoptrede nie ten doel om AstraZeneca met ŉ boete te straf of om vergoeding te eis nie, maar bloot om te verseker dat die beloofde dosisse afgelewer word. “Indien ŉ boete die maatskappy sou aanspoor om sy verpligtinge na te kom, kan ons hom vra om ŉ boete te betaal.”